5. októbra 2017

**Prešovská rarita – semafor na konci diaľnice je už minulosťou.**

**P r e š o v – dnes bola oficiálne ukončená dostavba križovatky Prešov, západ. Dobudovaný 625-metrový úsek sa tak stal súčasťou takmer 8 kilometrov dlhej diaľnice D1 Svinia
– Prešov, západ s napojením na komunikačný systém mesta Prešov. Investorom projektu bola NDS a.s. a generálnym zhotoviteľom spoločnosť Skanska, závod Inžinierske staviteľstvo. Projekt vyčíslený na takmer 2 milióny eur bol financovaný zo štátneho rozpočtu.
Nová križovatka zároveň ukončila neštandardnú dopravnú situáciu, kedy sa diaľničný úsek končil dočasným semaforom, ktorý bol roky súčasťou diaľničného výjazdu
z Prešova smerom na Poprad.**

Novovybudovaná križovatka Prešov, západ pozostáva z dvoch základných častí:

* **mimoúrovňovej križovatky** s priľahlými diaľničnými vetvami
* **časti s okružnou úrovňovou križovatkou** ciest I/18 a II/546.

Realizácia križovatky pozostávala najmä z dobudovania inžinierskych sietí, preložky potoka Vydumanec a dobudovania vetvy z kruhového objazdu, ktorá bola potrebná pre plynulé dopravné napojenie
na Prešov a samotné prepojenie diaľnice v plnom profile.

Dobudovanie križovatky sa týkalo predovšetkým cesty I/18, vedúcej
z okružnej križovatky do Prešova. Ide o trojpruhovú komunikáciu s jednosmernou premávkou, ktorá má celkovú dĺžku 625,25 m, z toho Skanska dobudovala 496,94 m. Súčasťou realizácie bola i úprava asfaltových vrstiev diaľničného úseku D1 a cesty I/18 v smere Prešov – Poprad, kde bolo použitých 4 500 ton asfaltu. V mieste stretu týchto dvoch ciest bol osadený tlmič nárazov.

*„Novovybudovaná križovatka zaistila pre motoristov predovšetkým zvýšenú plynulosť a bezpečnosť cestnej premávky. Takisto urýchlila a usmernila vjazd do Prešova, ako aj výjazd z Prešova po ceste I/18 i po diaľnici D1. Pre občanov žijúcich v mestskej časti Vydumanec boli vybudované nové zastávky mestskej hromadnej dopravy a chodníky,“* opisuje prínos novej križovatky riaditeľ stavby Marián Čechovič
zo spoločnosti Skanska.

*„Doteraz bola doprava v smere Prešov – Poprad riešená úrovňovým križovaním diaľnice D1 a cesty I/18 a riadená semaforom,
čo v značnej miere ovplyvňovalo a spomaľovalo chod celej premávky. Prešovská semaforová rarita na konci diaľnice je dnes už minulosťou,“* doplnil Marián Čechovič.

**Základné údaje o stavbe:**

**Názov diela:** „D1 Svinia-Prešov, západ, dobudovanie križovatky Prešov, západ“

**Miesto stavby:** Okres Prešov, Prešovský kraj

**Stavebník:** Národná diaľničná spoločnosť, a.s. Dúbravská cesta 14, 841 04 Bratislava, Slovenská republika

**Spôsob financovania:** Zo štátneho rozpočtu

**Zhotoviteľ:** Skanska SK a.s., Krajná 29, 821 04 Bratislava, závod Inžinierske staviteľstvo

**Zmluvná cena:** 1 994 944,57 € bez DPH

**Začiatok výstavby:** 09/2016

**Koniec výstavby:** 10/2017

**Kontakt:**

Mária Halašková, špecialista komunikácie Skanska SK

tel: +421 902 986 795

email: maria.halaskova@skanska.sk

*Tlačové správy nájdete v* [*archíve*](http://www.skanska.sk/sk/Novinky-Media/Archiv-tlaovych-sprav/?y=2016)*.*